વિદેશનો મોહ, ટ્રિપલ મર્ડર. પત્ની અમીબહેન અને બે પુત્રી હેલી, દીક્ષાની ગોળીઓ મારી હત્યા પાછળ બન્ને દિકરીને વિદેશ જવા માટેનું દબાણ કારણભૂત હોવાનું ‘રટણ' આરોપી પિતા ધર્મેશ શાહ કરી રહ્યો છે. પોતાની ઉપર ધંધાકીય ૧૫ કરોડનું દેણું હોવાનું કહી ધર્મેશ શાહે પુત્રી હેલીને ઓસ્ટ્રેલિયા અભ્યાસ માટે ૭૦ લાખ એક વર્ષ પછી ખર્ચવાની ઈચ્છા જાહેર કરી હતી. પોલીસ માને છે કે, ૧૫ કરોડનું દેવું અને કરોડો રૂપિયાનું ટર્નઓવર ધરાવતી કંપનીના માલિક માટે ૭૦ લાખની ફી દિકરી કરતા વધુ હતી? જો કે, પોલીસને એવી પ્રાથમિક વિગતો મળી રહી છે કે, ધર્મેશ ઉપર દર મહિને ૨૦ લાખથી વધુ વ્યાજનો બોજ હતો. આ બોજમાં વધુ ૭૦ લાખનો બોજ તે લેવા ઈચ્છતો નહોતો. આવા અનેક મુદ્દા સ્પષ્ટ કરવા જરૂરી હોવાનું જણાવીને પોલીસે ધર્મેશ શાહને તા. ૨૮ સુધી, પાંચ દિવસના રિમાન્ડ પર મેળવ્યો છે.